Aké dreviny sú vhodné na rýchlorastúci živý plot
Na živé ploty sa používajú dreviny, ktoré veľmi dobre obrašia na konároch aj na kmeni po reze, keďže ich často striháme do rôznych tvarov.
Z ihličnatých rýchlorastúcich drevín sú to najčastejšie:
- tis (Taxus),
- tuje (Thuja)
- niektoré cyprušteky (Chamaecyparis)
- ich medzidruhové krížence cupressocyparisy.
Z listnatých vždyzelených drevín je to napríklad:
- vavrínovec (Prunus),
- bršleny (euonymus),
- vtáčí zob (Ligustrum).
Rýchlorastúce listnaté vždyzelené dreviny
Nižšie živé ploty
Vtáčí zob vajcolistý (Ligustrum ovalifolium) je stálozelený až poloopadavý ker strednej veľkosti s okrasnými lesklými listami. Najčastejšie sa používajú atraktívne odrody s panašovanými listami ako 'Aureum', 'Variegatum' alebo 'Argenteum'. Rovnako atraktívne pôsobia aj bršleny (Euonymus japonica, na obrázku) s kožovitými panašovanými listami, napríklad 'Marieke', 'Aurea', 'Kathy'.
Vyššie živé ploty
Snáď najpoužívanejším druhom na živé ploty je vavrínovec lekársky (Prunus laurocerasus). Je obľúbený pre jeho nenáročnosť, efektné, pomerne veľké voskovité listy a elegantné kvitnutie. Najčastejšie používané odrody sú 'Etna', 'Novita' alebo 'Rotundifolia'. Obľube sa v posledných rokoch teší aj červienka (Photinia fraseri, na obrázku), ktorá svojimi červeno sfarbenými výhonkami nemá konkurenciu. Jej nevýhodou je náročnosť na živiny a náchylnosť na silné mrazy.
Mohutné živé ploty
Na mohutné živé ploty je vhodné použiť kaliny (Viburnum rhytidophyllum, na obrázku, V. pragense), okrasné listami i voňavými kvetmi, ale aj hlohyňu šarlátovú (Pyracantha coccinea), ktorá je typická svojimi ostrými tŕňmi, čo spoľahlivo zabráni preliezaniu cez plot, no zároveň vás na jar poteší bohatým kvitnutím a na jeseň a počas zimy dekoratívnymi plodmi (oranžové 'Orange glow', červené 'Red column', žlté 'Solei d´or').
Rýchlorastúce ihličnaté dreviny
Tuje
Snáď najpoužívanejším druhom drevín v našich podmienkach sú tuje. Sú nenáročné na stanovisko i pôdu, ľahko sa pestujú a sú dostupné v nespočetnom množstve kultivarov. Ak chceme mať rýchlorastúci živý plot, mali by sme pri výbere siahnuť po tuji západnej (Thuja occidentalis), prípadne tuji riasnatej (Thuja plicata). Na výber máme zelené odrody ako 'Brabant', 'Gelderland' alebo zaujímavejšiu zlatú odrodu 'Yellow ribbon'.
Cyprušteky
Ďalšie, tujám podobné dreviny – nielen výzorom, ale aj nárokmi – sú cyprušteky (Chamaecyparis lawsoniana, Cupressocyparis leylandii). Typické je pre ne modrasté sfarbenie pri odrodách 'Alumii' alebo 'Columnaris', ale aj žlté pri odrode 'Yvonne'.
Iné vždyzelené dreviny na živé ploty
Kvitnúce v zime
Jazmín nahokvetý (Jasminum nudiflorum) je efektný poliehavý ker, ktorý sa musí vyväzovať, aby vytvoril živý plot. Na chránenom stanovisku neopadáva a je zaujímavý tým, že začína kvitnúť už počas zimných mesiacov žltými kvietkami. Na otvorených polohách síce opadáva, no jeho konáre sú sýtozeleno vyfarbené, takže i v zime plní funkciu zelene.
Nenáročné
Brečtan (Hedera helix) je popínavá drevina, ktorá taktiež potrebuje oporu na svoj rast, no vďaka svojej nenáročnosti je veľmi obľúbený. Po zakorenení začína veľmi bujne rásť a je okrasný nielen listami, ktoré poznáme v rôznych farbách a tvaroch ('Eva', 'Atropurpurea', 'Buttercup').
Exotické
Citrónovníkovec (Poncirus trifoliata) je veľmi exoticky pôsobiaca drevina. Napriek tomu, že je opadavý, je i v zime stále zelený. Jeho husto prepletené konáre s výraznými ostňami si totiž udržujú sýtozelené sfarbenie počas celého roka. Po pár rokoch vás môžu potešiť i kvitnutím s typickou citrusovou vôňou a následne vytvoriť plody, ktoré budú zdobiť plot aj počas zimy.
Text: Denisa Bajzíková :: Foto: isifa/Shutterstock
Neviete si rady s rastlinami? Napíšte nám do redakcie na e-mail firstname.lastname@example.org a my sa pokúsime nájsť odpovede na vaše otázky.